東山
作者：王應麟
朝代：宋

paragraphs: 東山美周公，千載邈遺音。
槃槃謝家安，陳迹猶可尋。
仰睇虞峰高，俯挹娥濤深。
偉人不可作，感慨生登臨。
典午鼎岌岌，日夕照忠忱。
談笑沮溫謀，尊俎却氐侵。
斯民免爲魚，清風濯鬴鬵。
撫箏疑未釋，西州復霑衿。
紫囊皆少年，秉鉞掃雲陰。
茂績世茅土，有孫亦璆琳。
祚移卯金刀，志士皆噎喑。
曷不效靖節，種菊遯幽林。
既縻無嘉爵，空懷子房心。
鴻鳴九霄遠，雉翳嗟珍禽。
行藏異危遜，覽古得良箴。
吾遊幾入越，獨欠隮崟岑。
晉士豈清談，底柱屹江潯。
翠屏倚空碧，浮雲更古今。
永言廣武歎，誰續洛生吟。